b"\n_START_ARTICLE_\nZIS-5\n_START_SECTION_\nDesenvolupament i producci\xc3\xb3\n_START_PARAGRAPH_\nTradicionalment, la ind\xc3\xbastria automobil\xc3\xadstica de l'Imperi Rus, i m\xc3\xa9s tard de la Uni\xc3\xb3 Sovi\xc3\xa8tica, havia copiat els dissenys de models europeus. Aix\xc3\xb2 va canviar durant el primer pla quinquennal, l'estiu de 1928, quan una delegaci\xc3\xb3 oficial sovi\xc3\xa8tica va visitar les principals f\xc3\xa0briques dels Estats Units d'Am\xc3\xa8rica. All\xc3\xa0 van dur a terme diferents proves amb models americans, amb la intenci\xc3\xb3 de fabricar-los sota llic\xc3\xa8ncia a la URSS. Durant aquests tests, el cami\xc3\xb3 Autocar Model CA de 2,5 tones de capacitat va ser el m\xc3\xa9s ben valorat._NEWLINE_El desembre de 1928 els sovi\xc3\xa8tics van signar un acord pel qual n'adquirien la llic\xc3\xa8ncia de producci\xc3\xb3. Tamb\xc3\xa9 van pagar suport t\xc3\xa8cnic per establir el m\xc3\xa8tode productiu a la f\xc3\xa0brica AMO de Moscou. Aquesta factoria, pr\xc3\xa8viament, ja havia muntat els primers camions sovi\xc3\xa8tics l'any 1924, denominats AMO-F-15, c\xc3\xb2pies del model itali\xc3\xa0 Fiat F-15, que tenia una capacitat de 1,5 tones. El maig de 1929, es va signar un altre contracte simult\xc3\xa0niament amb l'empresa estatunidenca A.J. Brandt Company per modernitzar i incrementar la capacitat de producci\xc3\xb3 fins als 25.000 vehicles anuals. Al final, la Brandt Company se'n va desdir i la modernitzaci\xc3\xb3 de la f\xc3\xa0brica la va dur a terme l'enginyer I. A. Lichaczow, el director d'AMO._NEWLINE_Paral\xc2\xb7lelament a l'ampliaci\xc3\xb3 de la factoria, es va iniciar la introducci\xc3\xb3 de l'Autocar 2.5-ton, designat com a AMO-2. El 1930 van arribar els primers components dels EUA, les peces s'havien comprat per separat per familiaritzar m\xc3\xa9s r\xc3\xa0pidament els treballadors en el muntatge de tots els subproductes. El primer d'octubre de 1931 tots els components ja es van fabricar a Moscou, i durant el discurs d'inauguraci\xc3\xb3 es va canviar el nom per f\xc3\xa0brica n\xc2\xba2 Zavod \xc3\xadmeni St\xc3\xa0lina. El cami\xc3\xb3 amb totes les peces produ\xc3\xafdes a la URSS es va designar AMO-3. El 25 d'octubre de 1931, ja s'havien fabricat les primeres 27 unitats d'AMO-3 i, per celebrar la fita, es van formar en columnes que van desfilar per Moscou fins al Kremlin. Aquest model es va produir fins al novembre de 1933, en total se'n van fabricar 34.969 unitats, juntament amb 359 variants d'autocar AMO-4._NEWLINE_Durant aquest per\xc3\xadode de producci\xc3\xb3 de l'AMO-3 els enginyers van anar redissenyant parts per adaptar el vehicle a les condicions de la Uni\xc3\xb3 Sovi\xc3\xa8tica, incloent un nou motor de 73CV i una variant de tres eixos. Al final, havien canviat radicalment tantes parts que van decidir crear un nou model de 3 tones, l'AMO-5. La producci\xc3\xb3 en massa va comen\xc3\xa7ar el desembre de 1933 i se'n va canviar la denominaci\xc3\xb3 a ZIS-5, pel model de 2 eixos, i ZIS-6, pel model de 3 eixos. La producci\xc3\xb3 de l'autocar AMO-4 tamb\xc3\xa9 es va canviar pel ZIS-8, una variant del ZIS-5._NEWLINE_La bona fiabilitat i qualitat del nou model va cridar l'atenci\xc3\xb3 de clients internacionals. Les autoritats d'Ankara comprarien 570 ZIS-5 i 6, a m\xc3\xa9s a m\xc3\xa9s de 40 autocars ZIS-8. El 1936 tamb\xc3\xa9 es vendrien 250 ZIS-5 a l'Iran. Durant la Guerra Civil espanyola tamb\xc3\xa9 s'enviarien camions al b\xc3\xa0ndol republic\xc3\xa0. Est\xc3\xb2nia, Let\xc3\xb2nia i Litu\xc3\xa0nia tamb\xc3\xa9 n'adquiririen algunes unitats._NEWLINE_L'any 1938 la f\xc3\xa0brica ZiS n\xc2\xba2 va fabricar 59.724 ZIS-5, 3.169 camions ZIS-6, 3.900 cotxes ZIS 101 i 102, a m\xc3\xa9s a m\xc3\xa9s de 1.335 autocars. L'any 1940 hi treballaven 40.000 obrers._NEWLINE_Amb l'esclat de la Segona Guerra Mundial, a la tardor de 1941, la maquin\xc3\xa0ria i els treballadors serien evacuats, un 80% anirien a Uli\xc3\xa0novsk i la resta a Nijni N\xc3\xb3vgorod i Miass. El novembre de 1941 la f\xc3\xa0brica de Moscou rebria nova maquin\xc3\xa0ria, de tallers que no havien estat evacuats, i es reprendria la producci\xc3\xb3 de camions tamb\xc3\xa9 a Moscou el febrer de 1942. Simult\xc3\xa0niament tamb\xc3\xa9 s'hi produirien subfusells, canons i motocicletes. Com que els camions ja no es podien produir amb els mateixos est\xc3\xa0ndards d'abans de la guerra, es va dissenyar una variant, el ZIS-5W, amb moltes parts simplificades: seients de fusta, parafangs rectes, eliminaci\xc3\xb3 d'un dels dos fars frontals... Durant la guerra es van fabricar un total de 81.646 ZIS-5, una xifra baixa a causa de la conversi\xc3\xb3 de molta ind\xc3\xbastria civil a militar._NEWLINE_Acabada la guerra el ZIS-5 es va continuar fabricant fins al 1965, especialment a les f\xc3\xa0briques dels Urals, produint-ne 125.614 unitats m\xc3\xa9s. Per allargar-ne la vida es van fer petites modificacions, com el canvi de motor per un de m\xc3\xa9s modern de 85 CV l'any 1956, designant la variant com a Ural ZIS-355.\n_START_SECTION_\nCaracter\xc3\xadstiques\n_START_PARAGRAPH_\nEl ZIS-5 pesava 3.075 kg i podia transportar, aproximadament, 3 tones d'equipament. Mesurava 6.060 mm de llarg, 2.235 mm d'ample i 2.160 mm d'alt. La dist\xc3\xa0ncia entre eixos era de 3.810 mm i la dist\xc3\xa0ncia entre rodes era de 1.546 mm al davant i 1.676 al darrere. L'al\xc3\xa7ada del vehicle respecte al terra era de 310 mm. _NEWLINE_Anava equipat amb un motor de gasolina ZIS-5 de 73 CV de sis cilindres a 2.300 rpm. Cada pist\xc3\xb3 tenia un di\xc3\xa0metre de 101,6 mm i una carrera de 114,3 mm, resultant en una cilindrada de 5550 cc. L'ordre d'ignici\xc3\xb3 dels pistons era 1-5-3-6-2-4, amb una bateria de 6V i un carburador MAAZ-5 o MKZ-6. A causa de la baixa relaci\xc3\xb3 de compressi\xc3\xb3 podia funcionar amb combustibles de mala qualitat. L'embragatge consistia en dos plats secs i la caixa de canvis estava formada per un grup de tres engranatges amb quatre velocitats endavant i una endarrere (amb els seg\xc3\xbcents ratis de transmissi\xc3\xb3: 6,6 primera marxa, 3.74 segona, 1,84 tercera, 1 quarta i 7,63 per la marxa enrere). S'usaven frens de tambor a les rodes del davant i el darrere amb control mec\xc3\xa0nic, el fre de m\xc3\xa0 feia servir el mateix sistema per\xc3\xb2 nom\xc3\xa9s a les rodes del darrere. La capacitat del dip\xc3\xb2sit de combustible era de 60 L i el motor consumia aproximadament 34 L cada 100\xc2\xa0km quan anava carregat. Aquest disseny permetia que el ZIS-5 assol\xc3\xads velocitats m\xc3\xa0ximes de 60\xc2\xa0km/h.\n_START_SECTION_\nUtilitzaci\xc3\xb3\n_START_PARAGRAPH_\nEl ZIS-5 va resultar ser excepcionalment \xc3\xbatil per a l'economia sovi\xc3\xa8tica. El model complia amb la necessitat de camions robusts, barats i senzills de fabricar, ja que nom\xc3\xa9s constava de 4.500 parts i 30 coixinets. A m\xc3\xa9s a m\xc3\xa9s, era simple de conduir per mals terrenys i en males condicions meteorol\xc3\xb2giques, resistint les neglig\xc3\xa8ncies dels conductors._NEWLINE_Durant els anys de la industrialitzaci\xc3\xb3 de la Uni\xc3\xb3 Sovi\xc3\xa8tica, durant la d\xc3\xa8cada dels 30 i dels 40, seria una pe\xc3\xa7a clau per construir infraestructura i transportar b\xc3\xa9ns i persones. A m\xc3\xa9s a m\xc3\xa9s, tamb\xc3\xa9 se'n farien nombroses variants per tot tipus d'\xc3\xbas: llevaneu, llan\xc3\xa7a-ponts, bombers, projectors de llum, ambul\xc3\xa0ncia..._NEWLINE_Abans de l'entrada dels sovi\xc3\xa8tics a la Segona Guerra Mundial, l'estiu de 1941, l'Ex\xc3\xa8rcit Roig disposava de 272.600 camions, majorit\xc3\xa0riament GAZ-AA i ZIS-5. Tot i ser una xifra important no eren suficients per completar l'organitzaci\xc3\xb3 de totes les divisions. A m\xc3\xa9s a m\xc3\xa9s, durant l'Operaci\xc3\xb3 Barbarroja, se'n van perdre gaireb\xc3\xa9 la meitat, fet que va obligar a reduir encara m\xc3\xa9s el nombre de camions assignats per divisi\xc3\xb3. Per culpa d'aix\xc3\xb2, el front sovi\xc3\xa8tic depenia molt de les connexions ferrovi\xc3\xa0ries i dels camions restants i sovint patia escassetat de subministraments. L'any 1943 la situaci\xc3\xb3 va millorar considerablement, gr\xc3\xa0cies a l'arribada de camions dels EUA seguint la Llei de Pr\xc3\xa8stec i Arrendament._NEWLINE_Tot i que els ZIS-5 van participar en tots els fronts, el seu \xc3\xbas va ser particularment destacable durant el Setge de Leningrad. Per abastir la ciutat es va crear el Cam\xc3\xad de la Vida una carretera fortificada sobre el Llac L\xc3\xa0doga gla\xc3\xa7at. Els ZIS-5 hi circulaven per portar menjar a la ciutat i evacuar civils. Tot i que el gel era gruixut, els camions anaven carregats al m\xc3\xa0xim i sovint s'enfonsaven en punts de poc gruix de gla\xc3\xa7 o per atac dels alemanys, per aix\xc3\xb2 els conductors habitualment anaven amb les portes obertes per poder saltar del cami\xc3\xb3 abans que s'enfons\xc3\xa9s sota l'aigua. L'hero\xc3\xafcitat dels conductors va permetre evacuar 550.000 persones i subministrar la ciutat amb 361 tones de material."